ประชาชนจากทุกพื้นที่ ให้ความสนใจไปเที่ยวชมงาน อุ่นไอรัก คลายความหนาว สายน้ำแห่งรัตนโกสินทร์ อย่างต่อเนื่อง
ประชาชนจากทุกพื้นที่ทั้งกรุงเทพมหานครและต่างจังหวัด ยังคงทยอยเดินทางไปเที่ยวชมงาน อุ่นไอรัก คลายความหนาว สายน้ำแห่งรัตนโกสินทร์ อย่างต่อเนื่อง โดยบรรยากาศเมื่อวานที่ผ่านมา  เป็นไปอย่างคึกคัก ประชาชนต่างแต่งกายด้วยชุดไทยและชุดสุภาพ เข้าร่วมชมงานและถ่ายรูป เพื่อร่วมเก็บบันทึกภาพบรรยากาศที่อบอุ่น ไว้เป็นที่ระลึก  โดยประชาชนที่มาเที่ยวชมงานบอกว่ารู้สึกประทับใจที่มีการจัดงานอุ่นไอรัก คลายความหนาว สายน้ำแห่งรัตนโกสินทร์ขึ้น
 
นอกจากนี้ ยังมีการออกร้าน จากหน่วยงานต่างๆ อีกจำนวนมาก เช่นร้านภูฟ้าที่จำหน่ายผ้าห่มทอมือ ชาสมุนไพรใบเตย ชาผักเชียงดา และร้านโครงการหลวง ซึ่งมีทั้งผลิตภัณฑ์สุขภาพ ผักปลอดสารพิษ จากโครงการหลวงและน้ำผลไม้จากดอยคำมาจำหน่าย ซึ่งเจ้าหน้าที่ได้เชิญชวนให้ประชาชนมาเลือกซื้อผลไม้สดๆจากไร่กลับไปรับประทานด้วย   
สำหรับกิจกรรมที่น่าสนใจมากมาย ประจำวันนี้ 16 ธันวาคม 2561
เวลา 19.00 น.- 21.00 น. พบกับการแสดงเริงรำวง ชุด “สายธารแห่งความรักและศรัทธา” วงดนตรีกรมประชาสัมพันธ์ ณ เวทีการแสดง สนามเสือป่า
เวลา 16.00 น.- 18.00 น. ชมการแสดงดนตรี จากวงดุริยางค์ทหารบก ณ พระลานพระราชวังดุสิต
เวลา 18.00 น. และ 19.30 น. ชมการแสดงเห่เรือ จากกองทัพเรือ ณ พระลานพระราชวังดุสิต
ประชาชนที่สนใจสามารถไปเที่ยวชมงาน อุ่นไอรัก คลายความหนาว สายน้ำแห่งรัตนโกสินทร์ ได้ทุกวันที่บริเวณพระลานพระราชวังดุสิตและสนามเสือป่า ซึ่งจะจัดขึ้นทุกวันไปจนถึงวันที่ 19 มกราคม 2562